དྲིས་ལན།དྲི་བ་འདིར་ངས་གོང་རོལ་ནས་ལན་བཏབ་ཟིན་པ་འདྲ་མོད།རྩོམ་ལུས་རིགས་བཞིའི་ནང་ནས་ངས་འཁྲབ་གཞུང་འབྲི་བར་ཚོད་ལྟ་བྱས་མ་མྱོང་བ་མ་གཏོགས།ལྷུག་རྩོམ་ཡང་བྲིས་མྱོང་ལ་སྙན་ངག་ཀྱང་བྲིས་མྱོང་།སྙན་ངག་དང་ལྷུག་རྩོམ་ཡང་འབྲི་ལོས་དཀའ་མོད།དེ་དག་ལས་ཀྱང་སྒྲུང་གཏམ་འབྲི་བ་ཧ་ཅང་དཀའ་བར་མ་ཟད།ཐ་ན་ལས་ཚེགས་ཁོ་ནའི་ཐད་ནས་ཀྱང་ངས་མ་བཤད་ཀྱང་ཚང་མས་མཁྱེན་རྒྱུ་རེད།ཡིག་འབྲུ་འབུམ་ཕྲག་འགའ་རེ་སྨྱུ་གུའི་རྩེ་མོས་འབྲི་དུས་ལན་རེར་འུ་ཐུག་པའི་སྐབས་ཀྱང་འདུགདེ་བས་དེ་སྔོན་ང་དང་གྲོགས་པོ་སྙན་ངག་པ་འགའ་ལྷན་དུ་འཛོམས་ཏེ་ཀུ་རེ་རྩེ་བའི་སྐབས་སུ།ངས་ཁོ་ཚོར།སྙན་ངག་ནི་སྒྱིད་ལུག་རྩོམ་རིག་རེད་ཅེས་ཀུ་རེ་རྩེ་བ་ན།ཁོ་ཚོ་ཧ་ཅང་མ་དགྱེས་པའི་རྣམ་འགྱུར་བསྟན་བྱུང་།ཧ་ཧ་ཧ།ཀུ་རེ་ནི་ཀུ་རེ་ལ་དབང་བ་རེད།ངས་ནི་དུས་རྒྱུན་དུ་སྒྲུང་གཏམ་གསར་རྩོམ་གྱི་ལས་ཁོ་ན་གཙིགས་སུ་བཟུང་བ་ཡིན་མོད།ལན་རེར་གཞུང་སྒེར་གང་རུང་གིས་གཉེར་བའི་དུས་དེབ་རྩོམ་སྒྲིག་པ་དག་གིས་སྙན་ངག་དང་ལྷུག་རྩོམ་སྐོར་རྩོམ་སློང་བྱས་པ་ན་ཁོ་ཚོའི་རེ་བའང་མི་སྐོང་ཀ་མེད་རེད།